text: Cowi: Outlet-center vil dræne midtbyen
  09 februar 2015 kl. 10.04
  Kolding får et nyt outlet-center i midtbyen i år 2017. Men de nye butikker i centret vil tage kunder fra de eksisterende butikker i Kolding midtby. Det fremgår af en vurdering fra analyseinstituttet Cowi.
  Et nyt outletcenter med 60 forretninger i midtbyen i Kolding kommer til at koste omsætning for de eksisterende butikker i midtbyen, og nogle af dem vil sandsynligvis dreje nøglen om.
  Sådan lyder vurderingen i en helt ny analyse af detailhandlens udvikling i Kolding. Det skriver Jydske Vestkysten.
  Kolding Kommune har selv bestilt analysen hos det rådgivende ingeniørfirma Cowi til brug for sit generelle planlægningsarbejde med at udlægge nye arealer til butikker rundt om i kommunen.
  - Uanset VVM-redegørelsens optimistiske vurderinger vil et nyt stort butikscenter hente en betydelig del af omsætningen fra de nærmeste butikker og herunder særligt fra de eksisterende butikker i bymidten, hedder det i Cowi-analysen.
  Se TV SYDs indslag fra middagsnyhederne her (varighed: 0:52)
  Læs hele Jydske Vestkystens artikel her
  